Eleanora de Clare

Eleanora de Clare (n. la 3-an de oktobro 1292, m. la 30-an de junio 1337) estis angla nobelino kiu edziĝis al Hugo Despenser (la pli juna).

 Naskiĝo kaj gepatroj 
Eleanora naskiĝis ĉe Caerphilly, Glamorgan, Kimrio kaj estis la plej aĝa filino de Gilberto de Clare (6-a grafo de Hertford) kaj Johana de Akko, filino de Eduardo la 1-a (Anglio).

 Edziĝo al Hugo Despenser 
Majon 1306, ĉe Abatejo Westminster, Eleanora edziĝis al Hugo Despenser (la pli juna). Ŝia avo Eduardo la 1-a faris nuptan donacon de du mil pundoj.

Eleanora kaj Hugo Despenser havis naŭ idojn:
 Hugo (1308-1349)
 Gilberto (1309-1381)
 Eduardo (1310-1342), kiu mortis batalante en Francio
 Izabela (1312-1356), kiu edziĝis al Rikardo Fitz-Alan (10-a grafo de Arundel)
 Johano (1311-1366)
 Eleanora (ĉ.1315-1351), kiu iĝis monaĥino
 Johana (ĉ.1317-1384), kiu eniris Abatejon Shaftesbury
 Margareta (ĉ.1319-1337), kiu iĝis monaĥino
 Elizabeta (1325-1389), kiu edziĝis al Maŭrico de Berkeley (4-a barono Berkeley)

 Malliberiĝo 
Malfrue de la 1310-a jardeko Hugo Despenser iĝis favorato de Eduardo la 2-a (Anglio) kaj potencegiĝis. Tamen multaj nobeloj malamis lin. Fine en 1326 la angla reĝino, Izabela de Francio, kaj ŝia amorato Roĝero Mortimer (1-a grafo de March) invadis Anglion kaj faligis Hugon, kiu kruele ekzekutiĝis la 24-an de novembro tiun jaron. Eleaonara mem malliberiĝis an la Turo de Londono ĝis februaro 1328. Aprilon 1328 ŝi regajnis siajn bienojn.

 Dua edziĝo 
Januaron 1329 Vilhelmo de la Zouche, kiu helpis kapti Hugon Despenser, forrabis Eleanora: tute ne certas ĉu ŝi volonte konsentis al tio. Ili geedziĝis. La regento de Anglio, Roĝero Mortimer, denove konfiskis ŝiajn bienojn kaj malliberigis ŝin en la Turo de Londono. Krom geedziĝo sen reĝa permeso, ŝi akuziĝis pro ŝtelo de juveloj en la Turo. Januaron 1330 ŝi pardoniĝis kontraŭ transdono al la reĝo de la plejparto de siaj bienoj: estis decidate ke ŝi regajnus ilin nur se ŝi pagus la grandegan sumon de 50 mil pundoj ene de unu tago.

Post nelonge Eduardo la 3-a faligis kaj ekzekutis Roĝeron Mortimer. En 1331 Eduardo redonis ŝiajn konfiskitajn bienojn kontraŭ dek mil pundoj (poste malpligrandigitaj al kvin mil) pageblaj en partoj. La plejparton restis nepagita kiam Eleanora mortis.

Tamen daŭre estis tiklaĵo. Alia nobelo asertis ke li edziĝis al Eleanora antaŭ Vilhelmo de la Zouche, kaj plurajn fojojn apelaciis la papon. Tiu fine faris juĝon favoran al Vilhelmo de la Zouche.

Vilhelmo mortis februaron 1337. Li kaj Eleanora havis du idojn:
 Vilhelmo (n. 1330, m. post 1360), kiu iĝis monaĥo de Abatejo Glastonbury
 Joyce (n. 1331, m. post la 4-a de majo 1372), kiu edziĝis al Johano (2-a barono Botetourt)

Kategorio:Anglaj nobeloj
Kategorio:Naskiĝintoj en 1292
Kategorio:Mortintoj en 1337